《寄博山首座雪大师》
明代·释道丘

夺得吾师肘后符，宗门牢落赖匡扶。镆铘横按非誇手，宝镜高悬正是渠。

聚散缘繇谁变异，往来何假雁传书。玄沙白纸三缄密，千里同风井觑驴。

作者简介：道丘（一五八六—一六五八），字离际，晚号栖壑。顺德人。俗姓柯。开山云顶，因号云顶和尚。从碧崖剃染，礼法性寺寄庵大师受圆具戒。后访六祖新州故址，道经端州，入主法庆云寺，为鼎湖开山之祖。清光绪《广州府志》卷一四一有传。